
Editorial 



Això només ho arreglem 
sense ells 

Estrenem nou format de La Rosa dels Vents - publicació de 
debat llibertari dels Països Catalans. Aquest cop amb ajudes 
des dels vents de Tramuntana, Garbí i Llevant, per anar 
difonent La Idea. Les torres elèctriques cauen per la manca de 
manteniment. El govern tan sols es preocupa per les properes 
eleccions mentre amaga el que ha robat de sotamà, en un Estat 
semblant a un serial televisiu. I la gent es desespera i es resigna 
dins aquesta falsa crisi social. 

L'última nevada, la del dia on es recorda que la dona encara 
continua sotmesa a aquest món d'homes, va generar una 
setmana sencera de caos a les comarques nordorientals. Aquest 
sistema els hi està caient per tots cantons i mica en mica anem 
sent més persones que sabem que és possible viure sense ells. 
A la campanya "Esto lo arreglamos entre todos" engegada des 
de diverses empreses i l'Estat, nosaltres els podem dir que no 
ens fan cap falta, que això només ho arreglem sense ells. 

Ens han demostrat que, als boscos i instal·lacions tan sols hi 
van quan hi han de treure unes quantes valentes que s'hi passen 
5 mesos penjats coneixedores dels objectius reals de la MAT 
amb l'objectiu d'aturar-la. I mentre Millets, Matas, Pretorias, 
Gurtels, Camps i resta de beneficiats amb els diners de totes 
campen en llibertat, el proper 31 de Maig els companys Des 
Dels Boscos contra la MAT tenen citació judicial. També 
l'Alfonso, la Tamara, i tantes altres, dormen cada dia 
acompanyats de persones, que entre totes no han robat ni la 
meitat, del que ens han tret aquests polítics professionals (en el 
sentit pejoratiu dels termes). 

La gent mira a terra, no sap què fer, i calla, doncs mai els han 
fet cas. Tot i el que alguns pensen, una democràcia catalana 
tampoc ens servirà si és igualment capitalista i neoliberal. La 



gent ja no creu en la democràcia, però no coneixen altres maneres 
de fer, altres maneres que no estiguin dins aquesta falsa 
democràcia tecnocratitzada i dominada pels lobbys empresarials. 

Nosaltres sí, o com a mínim sabem que mitjançant l'assemblea, el 
federalisme, el suport mutu, la responsabilitat, l'autogestió i 
l'antiautoritatisme assolirem la Llibertat, la Igualtat i la Justícia 
Social, en un Món no capitalista. Malauradament ens intenten 
amagar i ens reprimeixen, però la crispació popular va en alça, i el 
moment s'hauria d'aprofitar. Demostrem-los-hi que la crisi són 
ells, que si ells mateixos ens diuen que això ho arreglem entre 
tots, doncs ells no ens fan cap falta. 

Per què ens obliguen a educar-nos, 
si no serveix de res 



Ja hem vist que els sistemes educatius depenen de l'organització 
política, religiosa i del desenvolupament de les ciències dels Estats 
que els confeccionen. Però potser ens hem oblidat que els infants no 
son ximples i aquests també veuen la desigualtat que existeix en la 
nostra societat i la manera com aquesta està formada. I com que la 
nostra societat és així, intenten esdevenir superiors o es conformen 
en ésser subordinats. Exemples d'aquest fet serien els casos de 
bulling, que es podria lligar amb el tema de l'etiquetatge de que ens 
parlava Rist, estigmatitzant i marginant a aquells que no encaixen 
amb el que és normal. Unes desigualtats que, tot i que l'escola les 
intenti pal·liar, son vistes diàriament a la televisió. Aquesta caixa 
tonta que fa que els joves comparin la seva situació amb el que els 
mostren. I malauradament, aquesta caixeta, cada cop és més 
important en la vida de la gent que s'ha quedat tancada a casa. 
Perquè la tele els ha mostrat que el carrer era perillós per a viure i 
que la gent que en aquest indret s'ha educat, acostumen a ésser 
marginats socials. I mentre veiem això per la pantalla, ens sentim 
alleugerits al saber que nosaltres no estem en la mateixa situació. 

D'aquesta manera anem mirant en família les situacions de 

subordinats i superiors que 
ens mostra la caixa tonta. 
Aprenem que és gràcies a 
l'Estat que ha procurat per les 
empreses que ens donen 
feina per a poder comprar 
més televisors, o ordinadors, 
o vestits, o que és gràcies 
a aquest que també tenim 
sanitat, justícia, cultura o 
educació i que si no ens 
agrada, podem votar cada 4 
anys per a canviar-ne la seva 



gestió. Els governs dels Estats procuren l'equilibri social i el 
manteniment de les estructures que els han fet governants, sobretot 
mantenint les empreses que els han pogut subvencionar 
econòmicament perquè no obüdem que actualment, qui te realment 
el poder és l'economia capitalista i aquesta no entén d'ideologies 
polítiques. Amb el que no se sap ben bé si ens manen els estats o 
l'economia que ens permet gaudir de l'estat del benestar. Així doncs, 
anem veient des de les nostres famílies com, des de la finalització de 
la II Guerra Mundial, els nostres Estats procuren per una economia 
cada cop més global, però que no contempla societats i cultures 
diferents a la capitaüsta. 

Aquests Estats han efectuat canvis prometent l'ascens i el benestar 
social. Els joves poden pujar d'estatus social mentre vagin 
aconseguir acreditacions que permetran un lloc de treball millor 
remunerat. Ha augmentat moltíssim el nombre d'estudiants en les 
carreres universitàries i molts cops passa, que malgrat les titulacions 
aconseguides, aquests joves no aconsegueixen trobar la feina que 
esperaven, havent-se d'acontentar amb feines pitjors. Mentre els 
nostres Estats, han anat canviant lentament, seguint les necessitats 
del mercat, intentant que l'economia no deixés de millorar. Per a fer- 
ho, han augmentat el credencialisme, generant, com diria Parkin, 
més tancament social. S'ha de tenir títol per a tot, fins i tot per a les 
feines més absurdes. Ja no existeixen els aprenents, sinó que s'aprèn 
mitjançant un curs que et permetrà accedir a la feina que cercaves, 
òbviament amb un sou corresponent a algú que acaba d'arribar de 
nou. I les feines, cada cop son més i més precàries, perquè les 
empreses prefereixen a aquests nous que cobren poc a aquells que 
durant tota una vida han exercit un ofici. D'aquesta manera es 
genera un cercle on s'estudia per una feina, s'aconsegueix la feina, te 
la fan abandonar i tomes a estudiar per a una altra labor, mentre 
potser, cobres l'atur. 

Però els Estats també s'han adonat que aquests serveis que oferia 
no els resultaven rendibles. L'educació, la cultura, el medi 
ambient, la sanitat o la justícia, no són negocis dels que obtenir 
beneficis, sinó que són sectors deficitaris per als Estats, perquè no 
s'encarreguen de produir, sinó de procurar pel bé dels ciutadans. I 
amb la lògica capitalista que impregna la nostra societat, els 
nostres Estats han preferit intentar fer rendibles aquests sectors i 
mica en mica els han anat deixant en mans de capital privat per a 
desfer-se de les possibles pèrdues, quedant-se mica en mica tan 
sols amb els sectors que asseguren la continuïtat dels estats. 
D'aquesta manera els nostres governs tan sols, s'estan quedant amb 
els sectors repressors d'aquells que no els agrada aquest sistema, 
amb els sectors que asseguren la continuïtat i expansió del món 
que ells han format, com són la policia i els militars. 

Amb tot això, l'educació, l'eina que hauria de permetre la igualtat 
d'oportunitats, encara no ha fet possible el seu objectiu. Perquè, 
malgrat que tots hem d'anar a escola, no és el mateix anar a 
l'escola d'un barri on la seva població és d'estatus alt, que a una on 
l'estatus de les famílies que la conformen són d'estatus baix. Molts 
dels xavals d'aquestes escoles de barri obrer, veuen la inutilitat 
d'aquesta institució ja que les seves circumstàncies els aboquen als 
mateixos rols que els seus progenitors. I dins de l'escola aprenen 
els rols que efectuaran quan siguin grans, ja que dins d'aquesta 
escola hi van els infants d'una mateixa classe social, i les diferents 
ètnies també acostumen a agrupar-se en localitzacions concretes 
de les ciutats. Potser l'única diferència social solucionada sigui la 
sexual, gràcies a que s'ha fet cas de les reivindicacions feministes, 
però la resta de reivindicacions d'igualtat social no han interessat 
ja que trencaria l'estructura que forma la nostra societat. 

Així doncs, els nostres Estats han continuat afavorint aquest 
sistema intentant tancar el cercle per al creixement econòmic 
mundial, legislant cada cop més per a que no entenguem com 
funciona i d'aquesta manera fer-nos difícil el fet d'opinar. Però 
d'allà on no n'hi ha, no en raja, ja fa temps que han fet més 
diners que recursos per utilitzar, tot i que intenten inventar més 
excuses per gastar, i els diners sols els tenen les classes 




dominants. Mentre entretenen la resta de la humanitat desviant la 
seva atenció en coses banals, ens fan creure que no hi podem fer 
res, que el Món està muntat així i que no el podrem canviar. Que 
és necessari lluitar contra enemics que ells mateixos inventen, que 
la nostra vida consisteix en aprendre i treballar per a poder 
continuar comprant. Ja no interessa saber arreglar-se uns mitjons o 
unes sabates, interessa gastar, perquè no hi ha temps per a dedicar- 
lo a un mateix, ni tan sols per treure unes cadires al costat de casa 
per xerrar tranquil·lament amb els veïns que passen. Però 
actualment el seu sistema comença a fer fallida, cada cop més gent 
està disgustada amb el que li ha tocat viure, cada cop més gent 
s'adona que de res serveixen els beneficis empresarials d'un any, ja 
que no es fan servir per pal·liar les pèrdues dels anys posteriors. I 
mentre la nostra societat comença a veure l'anomia en la que 
vivim, comencen a sorgir velles formes de funcionar, amagades 
intencionadament pels nostres Estats. I poca gent, que encara les 
saben, comencen a cooperar, a solidaritzar-se els uns amb els 
altres, a no donar tanta importància als diners com als recursos que 
realment tenen, a parlar i discutir sobre l'organització social que 
impregna la seva vida. Potser és un ambient diferent a la Samoa de 
la que ens parlava Margaret Mead, però sí que s'hi assembla més 
que no pas el sistema que actualment els nostres Estats ens venen. 

Montse Puig 

Independència sempre, 
Estat mai més! 

No hi haurà cap alliberament real sense revolució 
proletària internacionalista 

El company i amic Jaume Balius, antic animador dels Amics 
de Durruti, aquella minoria activa social revolucionària 
anarquista que va intentar transformar les jornades de maig de 
1937 en una definitiva tercera revolució, de caire obertament 
socialista autogestionària del proletariat, a casa nostra, enfront 
l'Estat capitalista republicà espanyol i l'hegemonia de la 
coalició liberal, socialdemòcrata i stalinista, en els seus darrers 
anys de vida, ja ancià, en una residència de la Provença 
(Occitània), va escriure que l'anarquisme social no tenia cap 
mena de por en utilitzar "el mot d'independència, sempre i 
quan seguim les petjades de la revolució social, car solament, 
a través d'aquesta, podem aconseguir la llibertat i serem 
també solidaris de tots els pobles ibèrics, amb el quals tot en 
uneix i res ens separa", una magnífica síntesi redactada des del 
moviment comunista llibertari que en el decurs dels darrers 
anys de la Transició postfranquista defensaven des dels Països 
Catalans el col·lectiu Ikària, la Federació Anarquista- 
Comunista Catalana (FA-CC), la Coordinadora llibertària dels 



Països Catans, el col·lectiu la Ceba, la Campana de l'Empordà i 
altres grups i organitzacions afins. 

Personalment vaig conèixer i vaig tenir el goig de col·laborar 
fraternalment amb el company periodista Balius, un referent 
revolucionari de primera línia. A nivell polític, Balius va 
defensar les tesis del MIL sense haver tingut contacte directe 
amb aquest grup -que aplegà la teoria marxista revolucionària 
amb el moviment comunista llibertari-, les edicions Maig 37 - 
que feia el company i amic Jordi Solé Sugranyes a Perpinyà- i 
també l'assaig de Carlos Semprún Maura 'Revolució i 
contrarevolució a Catalunya (1936-1937)', Mame, 1974, ja que 
considerava que aquest anàlisi era el mateix que feien els 
Amics de Durruti, en paraules seves l'agost de 1974, pocs 
temps després de la seva primera edició en francès (en català 
va sortir a Dopesa l'any 1975). 

Davant les consultes locals del front patriòtic, cal el 
reagrupament revolucionari del proletariat militant 

A Girona va esclatar un petit conflicte en el procés de Girona 
Decideix que vol fer la consulta sobiranista el 25 d'abril, igual 
que Figueres, Lleida i altres grans ciutats. La burgesia gironina 
fracassa en el seu intent d'imposar la dictadura burocràtica de 
l'equip de López Tena. En el decurs d'una assemblea d'aquesta 
plataforma interclassista gironina van esclatar les seves pròpies 

contradiccions polítiques i socials i si no hi ha un canvi de 
darrera hora la pregunta no serà descaradament imperialista 
europea, ja que en comptes de preguntar si es vol un Estat 
català integrat en l'Europa del Capital i la guerra imperialista 
neocolonial, que representa la Unió Europea, simplement es 
preguntarà si es vol que "la nació catalana" sigui independent 
en "l'Europa dels pobles". Aquestes contradiccions del front 
patriòtic català a la ciutat de Girona es van escenificar en el 
moment en que la gran majoria de la gent que es va reunir en 
l'assemblea de Girona decideix va acceptar donar tot el seu 
poder de decisió, tant tècnic com polític, cosa que ja es va fer 
el passat 13 de desembre a la comarca d'Osona, a l'equip de 
López Tena i al mateix temps aquest jurista i militant pujolista 
que presideix el dretà Centre d'Estudis Soberanistes va imposar 
que la pregunta fos com pràcticament arreu on es fan les 
consultes locals, la integració d'un Estat català en la Unió 
Europea, però davant la resistència contrària d'alguns membres 
de la CUP de Girona, López Tena va decidir renunciar a dirigir 
aquesta consulta a la ciutat de Girona, que convoquen Òmnium 
Cultural, ADAC i el casal independentista El Forn, al mateix 
temps que es manté la pregunta sobre "la nació catalana" en 
una "Europa dels pobles". De tota manera, cal fer esment que 
el resultat de la votació de l'assemblea de Girona Decideix va 
ser majoritàriament favorable a les posicions de López Tena i 
l'estratègia dretana del Centre d'Estudis Sobiranistes, amb 145 
vots a favor, 9 en contra i 27 abstencions. 

En tot cas, ambdues classes de referències, d'Estats o pobles 
d'Europa, que es fan en les consultes sobiranistes locals, cauen 
en l'eurocentrisme, lluny de la necessària i urgent estratègia 
revolucionària de classe pròpia d'una autodeterminació global i 
unitària del proletariat en la conca de la Mediterrània, un 
proletariat agredit per projectes eurocentristes i neocolonials, 
com ara la línia d'interconnexió elèctrica nuclear MAT, o els 
nous protectorats francoalemanys, com ara Grècia, puix es 
tracta d'una regió intercontinental on les experiències 
històriques del proletariat vers una forma comunista integral en 
un alliberament de classe es troben a l'ordre del dia, 

especialment a partir del 19 de juliol proletari de 1936 a 
Barcelona. Recentment, tenim l'exemple de la revolta social 
grega. 



Per altra banda, la campanya iniciada a l'entorn del 13-D, la 
mobilització d'agitació i crítica revolucionària autònoma de 
classe "No hi haurà cap alliberament real sense revolució 
proletària internacionalista (Estat mai més, independència 
sempre)", sembla que incideix amb certa intensitat i genera una 
iniciativa per poder impulsar una opció comunista integral de 
reagrupament revolucionari del proletariat militant. El full de 

crítica revolucionària 




CATALUNYA 
DECIDEIX 



L 



d'aquesta campanya 
anticapitalista a l'entorn 
de les consultes locals 
del 13-D també es va 
repartir a Barcelona en 
el decurs de la 
manifestació obrera al 
passeig de Gràcia el 
vespre del 28 de gener , 
que es va fer davant la 
reunió de ministres del 
treball de la Unió 
Europea. Va seguir la 
seva difusió davant les 
consultes locals del 28- 
F i seguirà en les 



convocades el 25-A i el 20-J. 



Unitat Nacional o Front Patriòtic, ni català ni espanyol ni 
europeista. Classe contra classe! 

En el seu escrit de ruptura política amb la Quarta Internacional, 
Natàlia Sedova, vídua de Trotsky, el 9 de maig de 1951, 
aquesta comunista revolucionària internacionalista rebutja el 
fet que en el congrés del nord-americà SWP es va aprovar que 
aquest partit seguia les idees de Trotsky, cosa que provocava 
una amargura a Natàlia, doncs no observava aquestes idees 

enlloc del SWP, mentre ella confiava en aquestes idees i per 
això estava convençuda en que la única sortida a la situació 
mundial posterior a la Segona Guerra Mundial era la revolució 
socialista, al marge i contra tota forma stalinista, i 
l'autoemancipació del proletariat mundial. Anteriorment, el 
comitè central del Grup Comunista-Internacionalista d'Espanya 
havia manifestat aquesta ruptura en la seva declaració de 
setembre de 1949, a causa d'una política més aviat stalinista 
que no pas trotskista de la Quarta Internacional, ja que 
practicava una política de defensa de les resistències 
interclassistes nacionals, com ara la defensa de la URSS o de la 
guerrilla de Tito, i una perniciosa lletania antifeixista. 

A més, la Quarta era incapaç d'interpretar les experiències 
revolucionàries mundials des de la revolució russa de 1917 a la 
nostra del 19 de juliol de 1936, igualment que no era capaç de 
modificar la seva opinió sobre la natura de l'Estat i l'economia 
russa, a causa de la seva ruptura amb l'internacionalisme 
proletari. Tampoc hi havia un canvi de visió sobre el 
capitalisme entre l'etapa dels anys vint i la posterior a la 
Segona Guerra Mundial, cosa que portava a la Quarta 
Internacional a la defensa d'un front únic amb els stalinistes 
per així aquests es trobin sense màscara, quan la realitat 
mundial assenyalava que des de la revolució russa al nostre 19 
de Juliol hi havia una modificació profunda de la lluita de 
classes i també en la pròpia psicologia de les masses, cosa que 
anul·la quasi totes les antigues tàctiques doncs el capitalisme 
havia entrat en la seva fase de decadència, aplegant en l'Estat - 
l'organisme més representatiu de l'explotació de l'home per 
l'home- la concentració de la propietat i una concentració 
paral·lela de la violència. Per això en aquesta declaració de 
setembre de 1949 es considerava que l'objectiu de la revolució 
proletària en aquell moment solament es podia definir com a 
supressió del caire capitalista dels mitjans de producció i de la 
repartició dels productes. La Quarta Internacional no havia 
pensat en el fet que el nostre 19 de Juliol havia clausurat tot el 
conjunt d'un període de la lluita de classes i havia iniciat un de 
nou. 



De cap manera es podia ser esclau d'antigues fórmules. Aquest 
escrit era signat per Esteve Bilbao, Jaume Fernàndez, Agustí 
Rodríguez, Benjamí Péret i G. Munis. L'escrit de Robert 
Gonzàlez (membre de Revolta Global - Esquerra 
Anticapitalista i de la Plataforma pel Dret a Decidir), publicat a 
l'edició de febrer de 'Revolta Global', supera totes aquestes 
pernicioses tàctiques de la Quarta Internacional, docs entra 
obertament a la defensa de la col·laboració de classes, dels 
fronts populars o d'esquerres, dels blocs patriòtics o fronts 
d'unitat nacional, i van en contra de la independència de classe 
del proletariat -la primera condició de la lluita proletària i la 
seva sola garantia de victòria de la revolució social del 
proletariat autoorganitzat-. 

Gonzàlez considera que el moviment de les consultes 
sobiranistes locals (les del 13-D i del 28-F i les pròximes del 
25-A i del 20-J) és un exemple molt interessant d'exercici, des 
de la base, del dret a l'autodeterminació al temps que és una 
mostra de democràcia participativa i desobediència civil. 
Gonzàlez, amb el vistiplau del referent català de la Quarta 
Internacional, que aquests dies celebra el seu 26 congrés (els 
escrits internacionalistes abans tractats corresponen a la ruptura 
en el seu segon congrés), escriu que en la desafecció de la 
població de Catalunya cap a una classe política anodina i 
corrupta es troba una de les principals explicacions a l'èxit 
d'aquesta nova fórmula del moviment sobiranista en un Estat 
on el Tribunal Constitucional pretén dir al poble català que és 
pas una nació. En canvi, segons aquest argument de Revolta 
Global el procés de les consultes prefigura a més el país que 
volem, on totes les persones majors de 16 anys que hi viuen 
tenen dret a votar, doncs es considera que es tracta d'un 
moviment unitari i transversal, que presenta una pluralitat 
d'actors polítics, els quals, es reconeix, van des de la dreta 
catalanista de CiU fins a les diverses formes 
d'independentisme, des de les CUP fins a ERC i 
Reagrupament, però, al seu parer oportunista que defensa una 
política interclassista, "predomina V anomenada societat civil, 
amb tota Vambigüetat política que pot incloure aquest terme" 



I 



8 LA ROSA DELS VENTS 



(!). I segueix Gonzàlez amb l'argument de que aquest 
moviment interclassista de pluralitat política "no és un terreny 
estrany per V esquerra anticapitalista, on aquesta defensa el 
seu propi missatge i la seva alternativa", cosa, que obliga, 
segons la política de Revolta Global, "reforçar aquest procés, 
participant en els comitès locals, i acompanyar-lo d'iniciatives 
de mobilització popular com ara la que prepara la Plataforma 
pel Dret a Decidir : una gran manifestació a Barcelona pel dret 
a decidir el proper mes d'abril". Es va quedar molt curta la 
crítica contundent de Natàlia, Bilbao, Fernàndez, Rodríguez, 
Péret o Munis contra la Quarta Internacional. 

Endavant l'anarquisme social revolucionari del segle XXI 

Benvolgudes i benvolguts germans i germanes dels col·lectius 
llibertaris de diversa orientació estratègica o tàctica, des dels 
Països Catalans, aquest racó del Pirineu mediterrani i del litoral 
llevantí, entenem que hi ha una ofensiva imperialista de la 
Unió Europea, per substituir l'antic domini turc otomà i 
després britànic d'aquestes terres de la Mediterrània oriental, 
ara liderat per Berlín i sembla que en menor mesura per París, 
que d'una manera quasi secreta, molt subtil i gens transparent 
dicta llur política econòmica i social a Grècia i les illes de 
l'Egeu, tot imposant una retallada del pressupost de l'Estat 
capitalista hel·lènic que atempta greument contra els drets 
socials, mentre en la cimera d'octubre vinent a Lisboa es 
possible que la NATO ja prepari una hipotètica intervenció 
militar, com ja va fer en el seu moment el Regne Unit de la 
Gran Bretanya, en cas d'un procés proletari grec de revolució 
social autogestionària, per d'aquesta manera, l'imperialisme 
occidental pugui liquidar físicament l'afany autoemancipatori 
del moviment obrer grec i de la seva joventut rebel i proletària, 
mentre també es prepara un rescat imperialista occidental en un 
altre esglaó feble del domini capitalista, com ara la península 
Ibèrica. 

Això obliga a una estreta germandat llibertària entre Grècia i la 
península Ibèrica. L'economista Paul Krugman considera que 
el Regne d'Espanya és el cor de la recessió mundial, amb anys 



Opinió 



i més anys de deflació i augment 
de la desocupació laboral dins de 
les turbulències econòmiques de 
la zona euro, cosa que pensa que 
obligarà a retallar els drets social 
encara que això comporti 
conflictivitat obrera. 

Davant les operacions imperialistes occidentals de rescat i la 
seva traducció en polítiques repressives contra les minories 
actives més revolucionàries i també a nivell del conjunt del 
moviment llibertari, com ara l'empresonament dels sis 
companys de l'AIT a Sèrbia finalment alliberats gràcies al 
moviment de solidaritat internacionalista, cal deixar bastida, de 
manera immediata, les necessàries xarxes de suport solidari als 
diferents col·lectius llibertaris grecs i del conjunt dels Balcans i 
el mar Egeu, sempre que sigui possible. Aquest suport caldrà 
que també sigui establert amb els col·lectius revolucionaris del 
conjunt de la península Ibèrica, sense deixar de banda el 
moviment llibertari de Portugal, ja que de cap manera s'ha de 
deixar aïllat el moviment social autoorganitzat del proletariat 
del conjunt de la Mediterrània, sigui de Grècia,d' Algèria o de 
la península Ibèrica. Cal tenir en compte, que el cas de la 
caiguda del domini capitalista a la península Ibèrica o Algèria, 
per posar unes exemples concrets, la NATO no dubtaria gaire 
en intervenir militarment, com ja va fer a Sèrbia i encara fa a 
l'Afganistan. En aquest sentit, Berlín i París són un perill 
global manifest per l'autoemancipació proletària a la 
Mediterrània. 

L'empresa alemanya Siemens compra funcionaris grecs per 
aconseguir contractes públics, com ara el contracte de la 
seguretat C 41 en els Jocs Olímpics de 2004. Empreses 
alemanyes van aconseguir els contractes públics dels Jocs 
d'Atenes. Un pretext de corrupció generalitzada. De fet, 
l'entrada de Grècia i altres estats de la Mediterrània a la zona euro 
va ser una imposició oportunista de les grans empreses alemanyes 

davant els dubtes fundats del Bundesbank, doncs aquestes 
cercaven nous mercats d'exportació industrial germànica. En 
menor mesura, les indústries franceses va fer el mateix. Empreses 
alemanyes van fer les xarxes de telefonia i energètiques de Grècia. 
Siemens va aconseguir fer les instal·lacions de tramvies d'Atenes 
en els Jocs Olímpics. Molts taxis d'aquesta ciutat són Mercedes. 
Tot això gràcies a un creixement en el deute d'Estat, una bombolla 
de consum i un dèficit comercial que arriba al 15 % del PIB grec. 
Però, en el marc internacional d'aquesta segona i potser definitiva 
gran depressió del capitalisme mundial aquest model grec 
s'enfonsa i ara el problema econòmic passa a la pròpia metròpoli 
alemanya, la qual ja no exporta a Grècia. Una mena d'espasa de 
Dàmocles penja sobre Grècia i les illes de l'Egeu, Portugal, el 
Regne d'Espanya i també el conjunt de la zona euro, doncs sense 
bombolles econòmiques perifèriques no hi ha prou energia 
econòmica per fer funcionar la maquinària exportadora 
d'Alemanya. En la zona euro tot comporta el seu quid pro quo. Per 
això Papandreu, dimecres passat a París, va haver de confirmar la 
compra de sis fragates franceses FREM i la seva quota d'avions 
EUROFIGHTER, de fabricació principalment alemanya. El 
neocolonialisme de Berlín i París en el protectorat grec passa pel 
mercat militar de fragates i avions. 

Es qüestiona si la zona monetària de l'euro podrà subsistir quan 



les diferències econòmiques entre els estats que la conformen 
es tornin cada vegada majors. En cas que durant el proper 
mes d'abril Grècia no pagui el seu deute hi hauria una onada 
terrible que arrossegaria la península Ibèrica i de fet 
enfonsaria la zona euro. D'aquí l'alarma de Brussel·les. Tot 
això en un context d'estancament general de l'economia en la 
Unió Europea i mentre puja el tipus d'interès en el mercat 
interbancari xinès, cosa que afecta la gran depressió mundial 
en aquest hivern complicat per noves turbulències 
econòmiques internacionals. A més, ningú vol invertir en la 
península Ibèrica o Grècia. El col·lapse del sistema 
hegemònic internacional es podria generar a partir de 
l'enfonsament econòmic dels estats de Grècia i de la 
península Ibèrica, sense que hi pugi fer gran cosa el G-7, el G- 
20, el G-2 dels USA i la Xina Popular, la pròpia Unió 
Europea. Potser, redactem com hipòtesi de treball, les 
turbulències mediterrànies provocaran una gran tempesta 
mundial, seguida un huracà econòmic devastador pel sistema 
hegemònic en la roda de la història de la lluita de classes vers 
la revolució socialista mundial. De moment, les dades 
concretes a nivell de condicions objectives. Portugal, per la 
seva banda, també aplega una creixent desocupació laboral, 
un significatiu deute d'Estat i un important dèficit públic. 

Miquel-Dídac Pinero Costa 

ALGUNES NOTES A 
"PROBLEMA 
D'INTERPRETACIÓ DEL 
NACIONALISME CATALÀ" 
DE JOSEP TERMES 

El treball de termes és interessant per moltes raons. I ho és 
sobretot, perquè qüestiona els models interpretatius tòpics 
del fenomen nacional, amb els quals operen la majoria dels 
investigadors i dels historiadors a l'hora d'analitzar el 
nacionalisme català, el seu origen, el seu caràcter de classe i 
les seves tendències. 

Termes comença a revisar-ho tot de nou, pels fonaments, i 
denuncia la problemàtica objectivitat i la discutible asèpsia 
científica de la terminologia que més habitualment s'empra en 
tractar el tema. Així ens fa adonar, que mots com nació o 
nacionalitat tenen un ús molt divers, arbitrari i poc precís, 
essent sovint nació sinònim d'estat, i nacionalitat de sub- 
nació, etc, i que d'altres mots o expressions, com nacionalisme 
o problema nacional arrosseguen connotacions pejoratives o, sí 
mes no, equívoques (nacionalisme = moviment de naturalesa 
burgesa; problema nacional = molèstia o situació angoixosa 
provocada per l'existència de una realitat nacional). Al meu 
entendre, això darrer prova que existeix un perjudici ideològic 
latent contrari al reconeixement dels fets nacionals, prejudici 
que ha contaminat de connotacions negatives l'ús actual 
d'aquest vocabulari. Aquest prejudici inculcat per la ideologia 
imperialista, i incorporat a la mateixa terminologia de les 
anàlisis històriques és un condicionant de primer ordre a l'hora 
d'interpretar qualsevol moviment nacional. 

Una altra observació critica que formula Termes fa referència 
molt concretament, al model interpretatiu marxista. L'autor ens 
diu que:., "la historiografia marxista (...) no utilitza la idea 



nacional com a mòdul històric operatiu". Classes, mode de 
producció, Estat, etc, són conceptes ben definits dins el 
marxisme, són categories a les quals se'ls reconeix un paper 
històric. En canvi, no hi ha encara una teoria marxista del 
fenomen nacional, una teoria coherent i àmplia, que doni a 
aquest fenomen una explicació, però que també li assigni una 
funció històrica. L'esquema de Stalin, malauradament, es 
continua aplicant sense reserves, d'una forma acrítica i 
mecànica. Termes n'indica les principals limitacions: és una 
concepció eurocèntrica (com explicaria el cas de la Xina, 
Egipte, etc.?), confon nacionalisme amb la lluita de la burgesia 
per la formació del seu Estat-mercat, cenyeix el fet nacional a 
una determinada etapa històrica (amb la qual cosa resten 
inexplicats els nacionalismes dins els Estats Socialistes, o els 
nacionalismes sorgits a Europa durant el s. XX, ben posteriors 
doncs, a la revolució burgesa -com el nacionalisme cors, etc. - 
Segons Termes, l'esquema de Stalin falla igualment a l'hora 
d'interpretar el cas del Principat. Vegem-ho 

En primer lloc cal dir que la incipient burgesia catalana, 
després de la restauració absolutista de Ferran VII el 1814, i 
després de la destrucció de l'aparell productiu a causada per les 
guerres i la pèrdua d'una gran part del mercat colonial americà, 
es veurà forçada a intervenir políticament a nivell d'Estat 
Espanyol per tal de transformar-lo, eliminant l'Antic Règim, i 
creant així les condicions polítiques, socials i econòmiques 
necessàries per a la formació d'un mercat estatal capaç 
d'absorbir els productes de la indústria catalana.. La burgesia, 
doncs, es compromet amb el moviment liberal moderat, de 
vegades opta pel camí de la revolta -1820-, de vegades, més 
sovint, pel camí del pacte, pel tal d'anar imposant els seus 
objectius: proteccionisme, desamortitzacions, abolició de 
privilegis, etc... i alhora que opta per aquesta via estatalista i 
moderada, condemna qualsevol intent revolucionari que vagi 
més enllà o que exalti l'aspecte particularista català -hi ha el 
famós exemple de la revolta de gener de 1837, quan la 
Comissió de Fàbriques redactà una proclama atacant l'objectiu 
republicano-independentista dels rebels-. 

Com diu Termes, doncs "... el mercat nacional que creà la 
burgesia catalana industrial del s.XIX va ésser el mercat 
nacional espanyol, i, per tant, aquesta burgesia s'integrà o 
lluità pel domini (o per una aliança que li permetés obtenir 
part del domini) de l'estat corresponent a aquest mercat 
nacional espanyol, és a dir, l'Estat espanyol". Opino que el 
paràgraf sintetitza molt correctament la relació, l'autentica 
relació, de la burgesia catalana enfront de l'Estat del seu 
mercat. D'una banda, identificació amb aquest Estat-mercat, i 
de l'altra lluita per dominar-lo, si més no, per participar el seu 
domini, adequant-lo més perfectament als seus interessos. 
Només a partir d'aquesta relació podrem entendre el sentit i la 
utilitat que té per a la burgesia catalana, en uns determinats 
moments històrics , jugar la carta nacionalista. Per tant, en el 
cas català, no es compleix la idea marxista o pseudo-marxista 
clàssica segons la qual el mercat burgès coincideix amb la 
nació invocada per la burgesia, i el moviment nacional burgès 
amb la lluita per la creació d'un mercat i un estat "nacionals". 
A Catalunya, de bon primer, la burgesia no serà nacionalista 
catalana, sinó liberal, progressista moderada, espanyola. Sobre 
l'origen del nacionalisme català modern, les investigacions 
tendeixen a apuntar, encara d'una manera vaga, que neix en 
ambients populars: al camp, entre la pagesia, -les revoltes dels 
Malcontents i dels carlins en recullen aspectes-i a les ciutats, 
entre les classes populars urbanes, petit-burgesos, proletaris, 




etc. -el federalisme intransigent en fóra l'expressió política 
més evident-. Això és el que opina Termes, i si admetem, amb 
Fontana, que la revolució burgesa a l'Estat Espanyol queda 
realitzada cap al 1837, haurem també d'admetre que tots els 
moviments de protesta democràtica posteriors a aquesta data 
" serien tot el contrari d'uns intents de la burgesia per prendre 
el poder: serien més aviat uns intens de les classes populars 
per fer front i per atacar l'Estat de la burgesia" (Termes, op. 
ct.). Per demostrar la validesa d'aquesta teoria caldria aportar 
més proves històriques. Però en tot cas, allò evident és que la 
burgesia no fou la promotora del nacionalisme català durant el 
segle passat. 

La burgesia principatina es posà al davant del carro del 
nacionalisme quan se sentí marginada del seu domini de l'Estat 
espanyol -l'estat del seu mercat- i va veure la necessitat 
d'articular una pressió suficient per tal d'augmentar el seu pes 
dins els sectors de les classes dominants del Estat. La forma 
més fàcil i també més natural d'obtenir aquesta força de pressió 
política era, a Catalunya, apropiar-se del nacionalisme sorgit al 
llarg del segle XIX. Aquesta consciència particularista s'havia 
obtingut a causa de factors diversos: l'enfrontament constant de 
les classes populars catalanes a un Estat opressor i centralista, 
incapaç d'oferir al seu si cap sortida reformista a les 
reivindicacions populars, fou sens dubte, el generador principal 

d'aquesta consciència nacional. El moviment romàntic, la 
Renaixença literària, el contingut foralista del carlisme, etc. 
Foren també d'altres factors que abri varen aquest sentiment. A 
principis del segle XX, la burgesia catalana que, en part, 
subjectivament, és innegable que també fou afectada per aquest 
sentiment, decideix aprofitar-lo com arma ideològica i política 
per a eixamplar la seva hegemonia sobre la societat catalana 
erigint-se en la classe directora. Ara bé, aquesta força política 
del nacionalisme, a mans de la burgesia, no va trencar les 
cadenes de l'Estat centralista, sinó que és aprofitada per a 
reformar l'Estat espanyol d'acord amb el projecte de la 
burgesia. Per tant, el nacionalisme català burgès no és un 
nacionalisme conseqüent, sinó un nacionalisme escapçat, 
supeditat a uns interessos de classe -més suprems, en 
definitiva, que els nacionals- i que serà abandonat quan així ho 
exigeixi l'interès o l'instint de conservació de classe -cop de 
Primo de Rivera, 18 de juliol del 36, etc. -. Que l'objectiu dels 
nacionalistes burgesos era canviar "Espanya" ho palesa aquest 
fragment de Prat de la Riba, a la Nacionalitat Catalana "L'art, 
la literatura, les concepcions jurídiques, l'ideal polític i 
econòmic de Catalunya ha iniciat l'obra exterior, la penetració 
pacífica d'Espanya, la transfusió a les altres nacionalitats 
espanyoles i a l'organisme d'Estat que les governa". Projectar 
des de Catalunya un model d'Estat reformat, més adequat als 
interessos burgesos, aquesta és la pretensió del "nacionalisme" 
burgès català, i no pas proposar-se l'alliberament real de la 
nació. 

Francesc Codina i Valls 

FRANCESC CODINA I VALLS; Lluita (II Època); núm.8, 

pàg 16 (Març de 1978 o 79?) 
*Lluita, Òrgan central del PSAN (Nota: sector escindit a N.E) 

Entre la revolució i les tri 

El text té un total de 79 pàgines 
i és editat per: Acció Cultural en 
coedició amb Negres Tempestes 
i l'Aldarull. L'edició del 2009 és 
una traducció del castellà 
d'Ediciones Mayo 37, feta el 
1973. 

El llibret consta de dotze temes. 
En el primer sobre la memòria 
històrica oficial es fan un seguit 
de reflexions, entre les quals, si 
tal i com es diu ara, els 
milicians lluitaven per la 
República, que era una 
democràcia parlamentària 
burgesa o per la revolució social i l'eliminació de les classes. 

Es considera que els Fets de Maig del 1937 representen una 
pèrdua del control polític i econòmic del procés revolucionari 
per part de la classe treballadora, en aquest aspecte és 
alliçonador el fet que l'agost del 1937 les tropes comandades 
per E.Lister destrueixin les col·lectivitzacions agràries de 
l'Aragó, amb aquesta actuació el que es posa de relleu, és que 
el problema fonamental durant la guerra fou el de la tria entre 
reforma o revolució. 

El segon tema situa C. Berneri en el seu context històric on 
defensa que només es podia guanyar la guerra si s'aprofundia 
en el procés revolucionari, que guerra i revolució eren dos 
elements indissolubles. C.Berneri defensa que si s'hagués 
concedit la independència al Marroc els primers dies del 
conflicte tal i com defensava el Comitè de Milícies 
Antifeixistes, s'hauria privat l'exèrcit feixista de la seva 
principal base operativa junt amb el Portugal del dictador 
Oliveira Salazar. 

Els altres nou articles foren publicats pel seu autor C. Berneri 

al butlletí Guerre di classe, de la qual era el fundador i que es 
començà a editar des del 9 d'octubre del 1936, era l'òrgan de la 
USI-AIT 

Camillo Berneri (1897 Lodi- 1937 Barcelona). Nat en el si 
d'una família d'intel·lectuals de classe mitjana, abandona la 
seva militància socialista i s'afilia al moviment llibertari, 
s'oposa a la intervenció d'Itàlia a la Primera Guerra Mundial, 
per aquesta raó és confinat a l'illa de Pianosa. Defensor de la 
revolució soviètica. 

El 1922 acaba el seu doctorat en Filosofia i Lletres a la 
Universitat de Florència. Treballa com a professor de filosofia 
a l'ensenyament secundari, fa recerca filosòfica i històrica, 
alhora que publica a la premsa antifeixista clandestina. 
El 1926 a causa de la repressió feixista s'exilia a París, la seva 
activitat política farà que sigui perseguit per gairebé totes les 
policies europees, detingut a Bèlgica, expulsat d'Holanda, 
detingut a Luxemburg des d'on és desterrat a l'Estat francès. 
Malgrat aquesta vida atzarosa, col·labora a la premsa 
anarquista internacional de Llatinoamèrica, Europa i els EUA. 
A finals del juliol del 1936, C. Berneri junt amb un nombrós 
grup d'italians antifeixistes arriba a Barcelona. Entre l'agost i 
el desembre del 1936 participa com a milicià en els combats 
del Front d'Osca. 

El gener del 1937 es trasllada a Barcelona on col·labora amb el 
Consell d'Economia de la Generalitat, passa a treballar per a la 
Conselleria de Defensa en la lluita contra els espies feixistes i 
de la Cinquena Columna. 

En la seva producció com a articulista, destaca la teorització 
sobre la importància del poder en la construcció d'un poder 
revolucionari, i l'anàlisi dels fets polítics que afecten la marxa 
de la guerra i la revolució. 

En el conjunt de la seva obra podem destacar tres grans blocs: 
a).- L'anàlisi del feixisme en general i de l'italià en concret 

b) .- El pla d'expansió del feixisme italià a les illes Balears. 
Mussolini a la conquista de las Baleares. Edit. Tierra y 
Libertad. Barcelona 1937 

c) .- Relació entre guerra i revolució ( 1936-1937) 

Temes recurrents en la seva producció teòrica són: la 
internacionalització de la guerra, el caràcter de guerra de 
classes de la confrontació, la necessitat de la col·lectivització 
de les mitjanes i grans empreses per a la bona marxa de 
l'economia, la consideració que la guerra només es podia 
guanyar si s'aprofundien les conquestes de la revolució. 

En plena confrontació dels Fets de Maig, la nit del 5 al 6 
Camillo Berneri i el seu company de lluita Francesco Barbieri 
foren detinguts al seu domicili de la Plaça de l'Àngel, 2 per un 
escamot de la UGT comandat per un policia de la Generalitat 
amb la placa d'identificació número 1109, a l'endemà 
aparegueren morts, el primer a la Plaça de la Generalitat el 
segon a les Rambles. 

S'establiren dues hipòtesis sobre l'assassinat dels dos 
anarquistes: 

a) .- Foren els comunistes els responsables del crim, als quals 
els molestaven les crítiques sobre l'actitud burgesa i 
contrarevolucionària del PSUC. 

b) .- Els assassins foren quintacolumnistes franquistes a les 
ordres de l'OVRA, Organizzacione di la Vigilanza e 
Repressione del l'Antifascismo. 

Amb el seu assassinat desapareixia el símbol de l'intel·lectual 
militant, l'home que tres dies abans de la seva mort havia llegit 
per la ràdio de la CNT-FAI una necrològica sobre Antonio 
Gramsci. 

El tercer tema amb el títol de Guerra de classes 1973, és el 
pròleg de l'edició del llibre el 1973. Es considera que els Fets 
de Maig del 1937 foren un acte de repressió contra el 
moviment obrer, exercit per la burgesia republicana i el seu 
aliat el PSUC. 



En el context del crack del 1929, la ulterior depressió i 
l'aparició dels feixismes a Itàlia, Alemanya i Portugal esclata la 
revolució catalana el 19 de juliol del 1936, amb les Patrulles de 
Control, les col·lectivitzacions, el repartiment de terres i la 
desaparició del poder polític de la burgesia, que és l'estat 
capitalista. 

Fent un salt a l'actualitat, l'autor considera que la lluita de la 
classe obrera s'orienta a la utilització de vagues salvatges, com 
a eines de defensa contra el capital, com a moviments 
autònoms allunyats del control dels sindicats al servei de 
l'Estat. 

El primer article del total dels nou: Llevem àncores 
(9/10/1936) esbossa el model de la nova societat, d'un nou 
ordre polític i econòmic, basat en el col·lectivisme llibertari i la 
Federació Ibèrica de Municipis Lliures. 

A Dictadura el proletariat i socialisme d'Estat ( 5/11/1936) C. 
Berneri demostra un bon coneixement dels clàssics del 
marxisme. Recull l'afirmació del Manifest Comunista (1847), 
segons la qual el primer pas cap a la via de la revolució és 
l'ascens del proletariat a classe dominant, i que la funció de 
l'Estat sigui la d'exercir la dictadura del proletariat, entenent 
que el socialisme no és altra cosa que el monopoli socialista de 
l'Estat, tot i que a llarg termini es preveu la desaparició de 
l'Estat, com a resultat de la supressió de les classes, mitjançant 
la revolució social. 

Al tercer article: Compte amb el revolt perillós ( 5/11/1936) el 
seu autor fa una crítica sobre la marxa de la guerra, remarca la 
manca d'armes i municions, l'absència d'unitat de 
comandament i l'antagonisme entre Madrid i Barcelona, com 
aquesta segona ciutat representa les col·lectivitzacions i un 
procés d'aprofundiment de les conquestes socials. 

A Entre la guerra i la revolució (16/12/1936) C. Berneri 
denuncia que davant la clara intervenció italogermànica la 
Societat de Nacions adopta una actitud hipòcrita. És a dir, ni 

França, ni Anglaterra, ni els EUA tenen un interès real en la victòria 
de la República, perquè és mitjançant el Comitè de no intervenció 
que impedeixen que el govern de la República pugui comprar les 
armes que necessita per a la seva defensa. 

En els darrers cinc articles que clouen el llibre, l'autor ens parla de la 
calculada neutralitat anglofrancesa, torna a insistir que el Front 
d'Aragó té poques armes perquè el govern central no el considera un 
front políticament segur, perquè hi ha les col·lectivitzacions agràries. 
Es pregunta el perquè de la inactivitat de la flota lleial. Creu que un 
dels elements per guanyar la guerra és eliminar el "front interior" 
format per feixistes i republicans moderats que el que volen és refer 
les estructures de l'Estat burgès. 

Especialment interessants són els dos darrers articles, al vuitè: 
Guerra i revolució (21/4/1937) es fa una anàlisi lúcida de com la 
República no satisfà els interessos dels capitalistes, però que alhora, 
tampoc afavoreix l'emancipació del proletariat, intentant un 
equilibri impossible entre les dues classes antagòniques, sense 
satisfer cap de les dues, reduint el problema de la confrontació a la 
pugna entre feixisme i antifeixisme, sense avançar en l'aplicació de 
la reforma agrària. Defensa la necessitat d'una economia de guerra, 
d'una indústria de guerra que pugui abastir els fronts, de la urgència 
de socialitzar les grans i mitjanes indústries. 

El darrer article, que escriu dos mesos abans del seu assassinat, duu 
el títol de: La contrarevolució està en marxa (5/3/1937), a l'article es 
comenten els fets de Casas Viejas (1933) on es proclamà el 
comunisme llibertari al poble, la repressió de la Guardia Civil 
produeix 22 morts. Aquest fet demostra el caràcter repressiu del 
govern presidit per M. Azana, que en declaracions posteriors als fets 
diu que ell no vol la revolució, que defensa una República 
democràtica i parlamentària. 

Un text extraordinàriament aclaridor per entendre la posició de 
l'anarcosindicalisme durant la guerra dels tres anys. 



Agustí Barrera 

Les Aventures cTen Nono 

Autor: Jean Grave 

Any de publicació: 2009 

Producció Editorial: Negres Tempestes 

Pàgines: 195 

En el 100è aniversari de l'afusellament de Francesc Ferrer i 
Guàrdia i de la Revolució coneguda com a "Setmana Tràgica", el 
col·lectiu Negres Tempestes ha traduït al català l'obra de Jean 
Grave que va formar part dels materials d'estudi de l'Escola 
Racionalista que Ferrer i Guàrdia dirigia al carrer Bailén de 
Barcelona. 



En Nono viu a Autonomia, país utòpic en el que l'educació de les 
nenes i nens estimula les seves inquietuds, l'amor per la natura i 
altres valors propis de l'anarquisme. Accidentalment, en Nono 
acaba coneixent el món capitalista i tracta d'aplicar i explicar tot el 
que ha après al seu país. 

Aquesta edició inclou la introducció adreçada als alumnes 
d'Anselmo Lorenzo qui va traduir la versió original en francès al 
castellà a petició de Ferrer i Guàrdia. Inclou també les paraules de 
Ferrer i Guàrdia adreçades al professorat i la introducció en la que 
Negres Tempestes explica les raons que els han portat a traduir 
aquest llibre al català entre les que destaquen la necessitat de 
desenvolupar escoles llibertàries. Cal destacar que part dels 
beneficis obtinguts seran destinats a aquests projectes educatius 
llibertaris. 



